Elegy on the Year 1788

by Robert Burns

FOR lords or kings I dinna mourn,
E’en let them die-for that they’re born:
But oh! prodigious to reflec’!
A Towmont, sirs, is gane to wreck!
O Eighty-eight, in thy sma’ space,
What dire events hae taken place!
Of what enjoyments thou hast reft us!
In what a pickle thou has left us!

Ye bonie lasses, dight your e’en,
For some o’ you hae tint a frien’;
In Eighty-eight, ye ken, was taen,
What ye’ll ne’er hae to gie again.
Observe the very nowt an’ sheep,
How dowff an’ daviely they creep;
Nay, even the yirth itsel’ does cry,
For E’nburgh wells are grutten dry.